**I N D O K O L Á S**

**Szombathely Megyei Jogú Város Önkormányzata Közgyűlésének a helyi adókról szóló 38/2011. (XII.19.) önkormányzati rendelet módosításáról szóló önkormányzati rendeletéhez**

A helyi adókról szóló 1990. évi C. törvény (a továbbiakban: Htv.) 39/C. § (2) bekezdése alapján az önkormányzat rendeletében adómentességet, adókedvezményt állapíthat meg annak a vállalkozónak, akinek/amelynek a 39. § (1) bekezdés, illetőleg a 39/A. § vagy 39/B. § alapján számított (vállalkozási szintű) adóalapja nem haladja meg a 2,5 millió Ft-ot.

Szombathely Megyei Jogú Város Közgyűlése a Htv. felhatalmazása alapján a helyi adókról szóló 38/2011. (XII.19.) önkormányzati rendeletében (a továbbiakban: Ör.) 2015. évtől teljes adómentességet biztosít a 2,5 millió Ft vállalkozási szintű adóalap alatti vállalkozások részére.

Az Országgyűlés 2022. november 22-én elfogadta az „Egyes adótörvények módosításáról” szóló 2022. évi XLV. törvényt. A törvénymódosítás érinti a helyi iparűzési adó rendelkezéseket is, melynek értelmében a Htv. 39/A. §-a és 39/B. §-a szerinti egyszerűsített iparűzési adóalap-megállapításra vonatkozó szabályozás módosul 2023. január 1. napjától.

A Htv. 39/A. §-ának módosítása szerint valamennyi olyan vállalkozó, akinek az adóévi bevétele – éves szinten számítva, azaz 12 hónapnál rövidebb adóév esetén a működés naptári napjai alapján évesítve – a 25 millió (a személyi jövedelem-adótörvény szerinti átalányadót választó kereskedők esetén a 120 millió) forintot nem haladja meg, jogosulttá válik az iparűzési adóalapja egyszerűsített megállapítására.

Az új rendelkezés azonban általános jelleggel rögzíti, hogy ha a kisvállalkozó a Htv. 39/A. § szerinti új adóalap-megállapítást alkalmazza, akkor a helyi iparűzési adóban adómentességre, adókedvezményre és adócsökkentésre nem jogosult.

Erre tekintettel a törvénymódosítás a Htv. önkormányzati adómentességet, adókedvezményt szabályozó 39/C. § (2) bekezdéséből kodifikációs okok miatt hatályon kívül helyezi a „39/A. §” szövegrészt.

Figyelemmel arra, hogy a törvénymódosítás alapján Önkormányzatunk nem biztosíthat adómentességet az új adóalap-megállapítási modellt választó vállalkozások részére, a magasabb szintű jogszabályhoz igazodva szintén hatályon kívül kell helyezni az Ör. 6. § (1) bekezdéséből a „39/A. §” szövegrészt.

Önkormányzatunk 2023. adóévtől sem kívánja megszüntetni a Htv. felhatalmazása alapján szabályozott 2,5 millió Ft vállalkozási szintű adóalap alatti vállalkozások adómentességét. A rendelettervezet értelmében azon vállalkozások részére, akik nem élnek a fenti egyszerűsített helyi iparűzési adóalap-megállapítás új lehetőségével az Önkormányzat továbbra is adómentességet biztosítana.

**1. §**

A jogtechnikai módosítás a magasabb szintű jogszabálynak való megfelelést szolgálja, és az abban bekövetkezett módosítást vezeti át a helyi adórendeletben. Erre figyelemmel hatályon kívül helyező rendelkezést tartalmaz a „39/A. § vagy a” szövegrész vonatkozásában.

**2. §**

A rendelet hatálybalépését szabályozza.